Šatraminių Švč. Mergelės Marijos koplyčia
56°08′30″š. pl. 21°31′20″r. ilg.﻿ / ﻿56.141772°š. pl. 21.522299°r. ilg.﻿ / 56.141772; 21.522299 Šatraminių Švč. Mergelės Marijos koplyčia – katalikų koplyčia, esanti Skuodo rajone, Mosėdžio seniūnijoje, Šatraminių kaime, 3 km į šiaurės vakarus nuo Šauklių, 3,5 km į pietvakarius nuo Mosėdžio. Šatraminių koplyčia pastatyta XVIII a. Koplyčioje kiekvieną gegužės mėnesį giedamas „majus“, du kartus metuose laikomos šv. mišios. Joje buvo sutuokta jaunavedžių porų. Koplyčia stovi Mosėdžio Šv. arkangelo Mykolo parapijoje. XVII-XIX a. Šatraminiai priklausė Salantų dvarui. Dvasiniais kaimo reikalais rūpinosi Mosėdžio bažnyčios kunigai. Apie koplyčios atsiradimą byloja vienas pasakojimas. Kadaise pro Šatraminių kaimą buvo gabenamas šventas paveikslas. Kai nešikai pavargo ir jis pasidarė nepakeliama našta, žmonės apsistojo pailsėti. Toje vietoje ir buvo pastatyta koplyčia. Koplyčia medinė, 4,5x6,5 m dydžio, neornamentuota. Joje įrengtas Švč. Mergelės Marijos altorius. Virš įėjimo durų ištapyta apvaizdos akis. Bokštelis medinis, dengtas skarda (anksčiau – skiedromis). Stogo kupoliuką vainikuoja metalinis kryžius. Pastato be bokšto aukštis – 4,8 m. Šventorius aptvertas akmens mūro tvora.